《寄日新并柬苏庭藻时在秀州》
宋代·周孚

漕河千里流，十日可往返。风帆昼夜至，子独音问罕。

平生锥画昼，落纸龙蛇满。不应孟公豪，直作叔夜懒。

岂云附炎热，正恐厌衰散。交游半鬼箓，老病仅馀喘。

久为后辈玩，智与发俱短。徵书子勿怪，炙手借馀暖。

向时苏季子，坚操石可转。迩来亦效颦，烦子更推挽。

并将百篇诗，慰此昏病眼。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。